Na iSolisoli Vakalou ni Veivutuni - D. Todd Christofferson\nEna vuku ga ni veivutuni eda na rawata kina na loloma soli ni veisorovaki i Jisu Karisito.\nE tu ena iVola i Momani na kena itukutuku e dua na tamata na yacana o Neori. E rawarawa na noda ciqoma na vuna e nanuma kina o Momani, ena nona semata vata na kedra itukutuku na Nifai ni vica na udolu na yabaki, ni bibi me okata kina e dua na ka me baleta na tamata oqo kei na dede ni kena a bula voli na revurevu ni nona ivakavuvuli. A segata tiko o Momani me vakasalataki keda me da qarauna, ni kila tiko ni na lamata tale mai ena noda gauna na nona ivakavuvuli.\nA basika mai o Neori rauta ni vo e 90 na yabaki me sucu na Karisito. A vakavuvulitaka o koya ni “ra na vakabulai na tamata kece ga ena siga mai muri, … raica sa bulia na tamata kecega na Turaga, ka na vakabulai ira talega, ia era na rawata kecega ga na bula tawamudu” (Alama 1:4).\nA basika mai o Korio ena kedra maliwa na Nifai rauta ni oti e 15 na yabaki, ka vakavoqataka na ivakavuvuli i Neori. E volai ena iVola i Momani ni o koya na “meca i Karisito, a sa vunau vei ira na tamata ka vosa vakacacataka na nodra parofisai … me baleta na nona yaco mai na Karisito” (Alama 30:6). E vakaoqo na nona ivunau o Korio “ni na sega ni bokoci na nodra ivalavala ca na tamata, ia sa soli na galala me ra dui lewai ira ga na tamata yadua; ia era na rawa iyau na tamata ena nodra sasaga, ka na vakatau na ka era rawata ena nodra kaukauwa; ia sa sega ni cala na tamata ena ka sa kitaka” (Alama 30:17). O ira na parofita vakailasu oqo kei ira na nodra ilawalawa era sa sega ni vakabauta ni sa kilikili me ra veivutunitaka na nodra ivalavala ca” (Alama 15:15).\nMe vaka ena nodrau gauna o Neori kei Korio, eda bula ena dua na gauna ni se qai oti wale toka na nona mai bula o Jisu Karisito—vei keda, oqo na gauna me mai vakarautaki kina na iKarua ni Nona Lako Mai. Me vaka ena gauna o ya, e vakavuqa ni sega ni dau taleitaki na itukutuku ni veivutuni. Eso era vakabauta ni kevaka e dua na Kalou, ia e sega ni dua na ka e lavaka vei keda o Koya (raica na Alama 18:5). Eso tale era tutaka tiko ni sa dau vosota na ivalavala ca kecega na Kalou dauloloma, ena ivalavala rawarawa ni vakatutusa, se kevaka e dua dina na itotogi ni ivalavala ca, “Ena vakanakuitataki keda vakalailai ga na Kalou ka da na vakabulai ki na matanitu ni Kalou” (2 Nifai 28:8). Eso tale, vata kei Korio, era cakitaka sara ga ni dua tiko na Karisito kei na dua na ka e vakatokai me ivalavala ca. Na nodra ivunau ni ra tautauvata ga na veika yaga, na ivakatagedegede, kei na dina sara mada ga. O koya, na veika e nanuma e dua ni dodonu vua ena sega ni rawa ni vakacala e dua se kaya ni ivalavala ca.\nTaumada e dau taleitaki na vakasama vakaoqo baleta ni rawa kina vei keda me da vakamatautaka na lomada kei na noda gagadre ka da sega ni leqataka na kena revurevu. Ni da vakayagataka na nodrau ivakavuvuli o Neori kei Korio, e rawa ni da veisautaka ka vakadonuya na ka kecega. Ni ra lako mai na parofita ena tagi ni veivutuni, era “sui na ivavakoso ena wai batabata.” Ia na kena dina na ilesilesi vaka parofita e dodonu me ciqomi ena reki. Ni sega na veivutuni, ena sega ni yaco e dua na toso dina se vakavinakataki cake na bula. Na noda vakalecalecava na ivalavala ca ena sega ni vakamamadataka na kena icolacola kei na kena mosi. Na sotavi ni rarawa ena vuku ni ivalavala ca, vakataki koya, e sega ni veisautaka me vinaka cake e dua na ka. Na veivutuni ga ena liutaki keda ki na dua na bula e vinaka cake. Ia, e ka dina sara, ni ena vuku ga ni veivutuni eda na rawata kina na loloma soli ni veisorovaki i Jisu Karisito kei na veivakabulai. Na veivutuni e isolisoli vakalou, ka dodonu me da matadredredre ni da tukuna tiko. E dusimaki keda yani ki na bula galala, nuidei, kei na vakacegu. Sa na sega kina ni vakacacani na soqo ni marau, na isolisoli ni veivutuni sa ikoya na vu ni mamarau dina.\nEna rawa walega na veivutuni ena vuku ni Veisorovaki i Jisu Karisito. Na Nona isoro tawavakaiyalayala sa rawa kina “me ra vakabauta, veivutuni ka bula kina na tamata. (Alama 34:15). Na veivutuni sa ikoya na ivakarau e gadrevi, kei na loloma soli wale i Karisito sa ikoya na kaukauwa ni, “loloma oqo sa vakayacori rawa kina na ka sa virikotori ena ivunau” (Alama 34:16).Oqo na noda ivakadinadina:\n“Ia eda na vakadonui [se na vosoti na noda ivalavala ca] ena loloma i Jisu Karisito na noda Turaga ka noda iVakabula, ni sa dina ka dodonu;\n“Ia era na vakasavasavataki [se vakasavasavataki mai na duka ni ivalavala ca] ena loloma i Jisu Karisito na noda Turaga ka noda iVakabula, ko ira sa lomana ka qarava na Kalou ena yalodra taucoko, ena lomadra taucoko kei na nodra kaukauwa taucoko” (V&V 20:30–31).\nNa veivutuni e dua na ulutaga rabailevu, ia nikua au vinakata meu tukuna ga e lima na vakasama ni ivakavuvuli bibi ni kosipeli oqo kau nuitaka ni na veivuke.\nMatai, na veisureti me ia na veivutuni sa ivakaraitaki ni loloma. Ena gauna ko ya “ni sa vakatekivu ki na ko Jisu me dau vunau ka kaya, Dou veivutuni ni sa voleka na matanitu vakalomalagi” (Maciu 4:17), oqori na itukutuku ni loloma, ka sureti keda kecega me da kilikili me laki duavata kei Koya “ka vakalougatataki ni ko sa muria tiko na vunau ena bula oqo kei na bula sa bera mai” (Mosese 6:59). Kevaka eda sega ni sureti ira na tani me ra veisau, se kevaka eda sega ni veivutunitaki keda, eda sa sega ni rawata kina e dua na itavi bibi ka dodonu me da veiqaravi kina ena keda maliwa vakakina vei keda vakataki keda. Na itubutubu e vakatara tiko na luvena me ivalavala ca, na itokani e sega ni dau cata na ivalavala ca, kei na iliuliu ni Lotu rerere era sa kauwaitaki ira ga ka sega na nodra tiko vinaka kei na nodra marau o ira e rawa ni ra vukea. Io, na kaci ni veivutuni ena so na gauna e dau nanumi ni sega kina na yalovosota se veivakacudrui, ka na dau besetaki sara, ia ni dusimaki ena Yalo Tabu, na kena dina sa ikoya ni oqo na ivalavala ni veikauwaitaki dina (raica na V&V 121:43–44).\nKarua, na veivutuni e kena ibalebale na noda segata me da veisau. Ena vakalialiai na nona vakararawataki na iVakabula ena Were o Kecisemani kei na kauveilatai kevaka eda namaka ni dodonu me veisautaki keda o Koya ki na dua na agilosi ka da sega mada ga ni bau solia kina na noda igu. Ia, eda nuitaka vakaukauwa sara me vukea ka sauma na noda sasaga vakamatua na Nona loloma soli wale (raica na 2 Nifai 25:23). Rairai me sa na vaka ga na levu ni noda masulaka tiko na loloma veivueti, na noda masulaka na gauna kei na madigi me da cakacaka ka sasaga ka veivakadrukai. E dina sara ni na matadredre na Turaga vua e gadreva me lako mai ki na veilewai ena bula kilikili, o koya sa cakacaka ena yalodina e veisiga yadua me vakaisosomitaka na malumalumu ena kaukauwa. Na veivutuni dina, kei na veisau dina ena gadrevi me sasagataki tiko ga, ia e koto ena veisasaga vakaoqori e dua na ka veivakasavasavataki ka tabu. Ena taladrodro yani ki na yalo vakaoqori na veivosoti kei na veivakabulai vakalou, baleta ni dina sara, ni “ivalavala savasava ena domona ga na ivalavala savasava; na rarama sa sala vata ga kei na rarama; [kei] na loloma sa tokona ga na loloma, ka sa lomani ira sa nona” (V&V 88:40).\nEna veivutuni eda na tubucake tikoga kina ena noda rawata me da bulataka na lawa vakaselesitieli, ni da kila “ko koya sa sega ni rawa ni muria na ivakaro ni matanitu vakaselesitieli, ena sega ni tiko rawa ena kena iserau” (V&V 88:22).\nKatolu, na veivutuni e kena ibalebale ni sega walega ni da biuta laivi na ivalavala ca ia me da soli keda tale ga ki na talairawarawa. Na Bible Dictionary e tukuna, “Na veivutuni e yaco me kena ibalebale na vuki ni lomamu kei na yalomu vua na Kalou, [vaka kina] e dua na vakatutusa ni ivalavala ca eda dau cakitaka na kena i tuvaki vakayago.”1 E dua vei ira na ivakaraitaki ni ivakavuvuli oqo mai na iVola i Momani e kunei ena vosa nei Alama kivua e dua na luvena tagane:\n“A ka oqo, au sa vakaroti iko kina na luvequ, mo rerevaka na Kalou ka kakua sara ni kitaka na ivalavala ca;\n“Ia mo lomana na Turaga ena lomamu taucoko, na yalomu taucoko kei na nomu kaukauwa kecega” (Alama 39:12–13; raica talega na Mosaia 7:33; 3 Nifai 20:26; Momani 9:6).\nKe me taucoko na noda lesu vua na Turaga, me na tiko kina ka me kakua ni yali na yalayala ni talairawarawa Vua. Eda dau tukuna wasoma na veiyalayalati oqo me veiyalayalati ni papitaiso me vaka ni vakadinadinataki ena noda papitaiso ena wai (raica na Mosaia 18:10. Na nona papitaiso na i Vakabula, me kena ivakaraitaki, sa ivakadei ni Nona yalayala me talairawarawa vei Tamana. “E dina ga sa savasava ko Koya, ia sa vakaraitaka vei ira na luve ni tamata ni sa vakamalumalumutaki koya vua na Tamada, ka vakadinadinataka vua na Tamada ni na talairawarawa vua ka muria na nona vunau” (2 Nifai 31:7 ). Kevaka e sega na veiyalayalati oqo, ena sega tiko ni taucoko na veivutuni oqo ka na sega ni rawati na vakabokoci ni ivalavala ca.2 Ena nona ivakamacala tawaguilecavi o Parofesa Noel Reynolds, “Na digidigi ni veivutuni sa digidigi ni vakama ikawakawa ena veiyasana kecega [ni sa vakatulewataki] me muri e dua ga na sala, na sala e dua bau ka na basika ki na bula tawamudu.”3\nKa va, na veivutuni ena gadrevi kina me vakadeitaki na noda inaki kei na noda tu vakarau me da ia tikoga, ena gauna sara mada ga eda sotava kina na mosi. Ena vukei ira beka eso na kena tuvalaki na veikalawa bibi ni veivutuni, ia e rawa ni vakavuna me caka me isau ga ni taro, ka sega kina ni vu mai vu ni yaloda se na veisau dina. Na veivutuni dina e sega ni ka vakarairai wale tu ga. Sa solia na Turaga e rua na ivakarau bibi: “Oqo ga na sala dou na kila kina na tamata sa veivutuni vakaidina—raica, ena vakatusa na nona ivalavala ca ka biuta laivi sara vakadua” (V&V 58:43) ).\nNa vakatutusa kei na biuta laivi vakadua e rau ivakavuvuli mana sara. Era levu cake sara mai na dua tu ga na “Au tusanaka; Vosoti au.” E titobu na vakatutusa, so na gauna e vakaraitaki na cala kei na cudru ena rarawa levu kivua na Kalou kei na tamata. Sa dau sala vata kei na nona vakatutusa e dua na rarawa kei na veivutuni kei na wainimata ni rarawa, vakauasivi kevaka a vakavuna na mosi ni yalona e dua na nona ivalavala, se ca vakalevu cake, sa vakavuna na nona laki ivalavala ca tale e dua. Sa ikoya na yaluma titobu vakaoqo, na irairai dina ni veika oqo e vakavuna, me vakataki Alama, me tagicaka, ‘Oi kemuni Jisu na Luve ni Kalou; ni lomani au mai, raica au sa yaluma sara ka kune rarawa, ka sa vesuki au na ivesu ni mate” (Alama 36:18).\nEna noda vakabauta na Dauveisereki dauloloma kei na Nona kaukauwa, sa vuki na yaluma ki na inuinui. Sa yaco me veisau na yalona kei na nona gagadre e dua, ka sa vakasisila cake tikoga na ivalavala ca a dau taleitaki tu e liu. Sa tekivu me buroro cake ena yalo vou o ya na gagadre me talaca laivi ka biuta yani vakadua na ivalavala ca, ka vakavinakataka ena kena levu duadua e rawa ni rawata e dua, na vakacaca a vakavuna. Sa yaco na gagadre oqori me matua cake ka yaco me yalayala ni talairawarawa vua na Kalou. Ni sa tu na veiyalayalati oqori, ena qai kauta mai na Yalo Tabu, na dautukutuku ni loloma vakalou, na veivakacegui kei na veivosoti. Ena vakauqeti kina e dua me tukuna vata kei Alama, “Raica sa tuburi au na marau kau sa kunea na rarama sa talei sara, a sa takali vakadua na noqu rarawa ka sa vuabale sara na noqu marau!” (Alama 36:20).\nNa mosi kece e dau basika ena veivutuni ena lailai tiko ga ena veigauna mai na kune rarawa e gadrevi me vakamamautaki kina na lewadodonu me baleta na ivalavala ca ka sega ni wali. A tukuna ga vakalailai na iVakabula na veika a vorata o Koya me sotava kina na gagadre ni lewa dodonu ka sorovaka na noda ivalavala ca, ka tukuna kina na veimalanivosa ni vakatakila oqo:\n“Raica koi au na Kalou, au sa vosota oti na veika oqo, me ra bula kina ko ira sa veivutuni;\n“Ia kevaka era sa sega ni veivutuni, era na vakararawataki me vakataki Au;\n“Raica koi au na Kalou sa kaukauwa sara; au sa sautaninini ena mosi ni veivakararawataki ko ya, au a bunotaka na dra ka sa yaluma sara kina na yagoqu kei na yaloqu—io au sa kerea me kau tani vei au na bilo ni cudru” (V&V 19:16–18).\nKalima, se cava ga ena taura na veivutuni, sa na tilomi yani ena reki ni veivosoti. Ena dua na vosa ni koniferedi raraba ka kena ulutaga “Na Mataka Vakasakiti ni Veivosoti,” e tukuna kina o Peresitedi Boyd K. Packer na vakasama oqo:\n“Ena Epereli ni 1847, a liutaka kina o Brigham Young na nodra imatai ni kabani na painia mai Winter Quarters. Ena gauna vata oqori, ena tinikaono na drau na maile [2,575 na kilomita] ki na ra era sirova sobu na veidelana ni Ulunivanua na Sierra Nevada na vo ni iLawalawa na Donner ki na Bucabuca kei Sacramento.\n“Era a tiko voli ena veiqakilo ena vulaibatabata kaukauwa o ya ka ra tarovi tu mai na kui ni ucacevata. E voleka sara me sega ni vakabauti rawa me rawa ni dua e dro bula rawa mai na waloloi kei na veivakararawataki ni siga yadua na veimacawa kei na veivula.\n“E maliwai ira o John Breen yabaki tinikalima. Ena bogi ni ika 24 ni Epereli, a lakova yani na vanua ni Susu Manumanu nei Johnson. Ena vica na yabaki ni oti o ya, a vola kina vakaoqo o John:\n“‘Sa loma toka ni bogi keitou qai curu ki na vanua ni Susu Manumanu nei Johnson, na imatai ni gauna au a qai raica kina, sa ikoya o ya ena dua na mataka lailai. A totoka tu na draki, e robota na qele na co drokadroka, era lagasere na veimanumanu mai na dela ni veivunikau, ka sa cava na ilakolako. Au sega ni vakabauta niu se bula tiko.\n“‘E vaka me tudei tu ena noqu vakasama na veika au raica ena mataka o ya. E vuqa na veika a yaco sa yali mai na noqu vakanananu, ia au se dau raica tikoga na keba volekata na vanua ni Susu Manumanu nei Johnson.’”\nA kaya o Peresitedi Packer: “Taumada au a veilecayaki sara vakalevu ena nona vosa ni ‘levu na veika a yaco era sa yali mai na vakanananu.’ E rawa vakacava me na yali mai na nona vakasama na balavu ni gauna vakadomobula ni leqa kei na rarawa? E rawa vakacava ni vakaisosomitaki na vulaibatabata loaloa cudrucudru o ya ena dua ga na mataka totoka ka vakasakiti?\n“Niu qai vakasamataka tale vakavinaka au qai kila ni sega ni veivakacudrui. Au sa raica na veika vata oqo vei ira eso na tamata au kila. Au sa raica oti eso era sotava tu na vulaibatabata balavu ni kilaiyalonataki ni nona cala kei na waloloi tu vakayalo me basika cake ki na dua na mataka ni veivosoti.“Ni kida mai na mataka, era qai kila na veika oqo:\n“‘Raica ko koya sa veivutunitaka na nona ivalavala ca, ena vosoti, ia koi au na Turaga au na sega ni nanuma tale na nona ivalavala ca’ [V&V 58:42].”4\nAu vakaraitaka ka vakadinadinataka ena vakavinavinaka ni nona vakararawataki sega ni vakamacalataki rawa, mate kei na Tucaketale na noda Turaga “sa vakarautaka tu ko koya na sala ni veivutuni” (Ilamani 14:18). Na isolisoli vakalou ni veivutuni sa idola ni bula marau eke ka vakakina ni oti eke. Ena nona vosa na iVakabula kei na yalo vakarokoroko kei na loloma, au sa sureti keda kece me da “veivutuni: ni sa voleka na matanitu vakalomalagi” (Maciu 4:17). Au kila ni ena noda ciqoma na veiyalayalati oqo, eda na kunea na marau ena gauna oqo ka tawamudu. Ena yaca i Jisu Karisito, emeni.\n1. Bible Dictionary, “Repentance.” 2. Na iVola i Momani e tokaruataka me “papitaiso ni sa veivutuni” (raica na Mosaia 26:22; Alama 5:62; 6:2; 7:14; 8:10; 9:27; 48:19; 49:30; Ilamani 3:24; 5:17, 19; 3 Nifai 1:23; 7:24–26; Moronai 8:11). A vakayagataka o Joni na Dauveipapitaiso na veimalanivosa vata oqo (raica na Maciu 3:11), sa vosa ko Paula ena “papitaiso ni veivutuni” (Cakacaka 19:4). Na malanivosa e laurai ena Vunau kei na Veiyalayalati vaka kina (raica na Vunau kei na Veiyalalati 35:5; 107:20). “Papitaiso ni, se ki na veivutuni” e dusia tiko na dina ni papitaiso kei na kena veiyalayalati ni talairawarawa sa ikoya na vatuivakadei ni veivutuni.Ni sa taucoko na veivutuni, oka kina na papitaiso, sa rawa kina vua e dua me tabaki na uluna me baleta na isolisoli ni Yalo Tabu, ia ena Yalo Tabu ena ciqoma kina e dua na papitaiso ena Yalotabu (raica na Joni 3:5) kei na vosoti ni ivalavala ca: “Io na matamata ni koro mo dou curu kina sa ikoya na veivutuni kei na papitaiso ena wai; ia dou na qai papitaisotaki ena Yalo Tabu kei na bukawaqa me bokoci kina na nomudou ivalavala ca” (2 Nifai 31:17). 3. Noel B. Reynolds, “The True Points of My Doctrine,” Journal of Book of Mormon Studies, vol. 5, naba 2 (1996): 35; vakamatatataki. 4. Boyd K. Packer, in Conference Report, Oct. 1995, 21; see also “The Brilliant Morning of Forgiveness,” Ensign, Nov. 1995, 18. Kena sa otiKena e tarava


E Vu Dina Mai Vua na Kalou na iTukutuku Vinaka? | iTukutuku Vinaka\n1. O cei e vakavuna na volai ni iVolatabu?\nE volai ena iVolatabu na itukutuku vinaka me baleta na noda bula tawamudu e vuravura na kawatamata. (Same 37:29) E 66 na ivola e tiko ena iVolatabu qai vakayagataka na Kalou e rauta ni 40 na tagane yalodina mera vola. A vola na imatai ni lima na ivola o Mosese rauta na 3,500 na yabaki sa oti. A vola na yapositolo o Joni na iotioti ni ivola ena 1,900 vakacaca na yabaki sa oti. Na itukutuku nei cei era vola na dauvola iVolatabu? Na Kalou a vakatakila vei ira na dauvola iVolatabu na ka mera vola ni vakayagataka na yalona tabu. (2 Samuela 23:2) Era vola na nona nanuma na Kalou, sega ni nodra nanuma ga. O Jiova gona e vakavuna na volai ni iVolatabu.—Wilika 2 Timoci 3:16; 2 Pita 1:20, 21.\nSarava na vidio O Cei e Vakavuna na iVolatabu?\n2. Eda vakadeitaka vakacava ni dina na iVolatabu?\nEda kila ni vakavuna na Kalou na volai ni iVolatabu ni donu na veika matailalai e parofisaitaka me baleta na veika se bera ni yaco. Sega ni dua na tamata e rawa ni cakava qori. (Josua 23:14) E rawa ga ni tukuna vakadodonu na Kalou Kaukaua Duadua na veika ena sotava na kawatamata ena veigauna se bera mai.—Wilika Aisea 42:9; 46:10.\nEda namaka ni na sega ni vakatauvatani rawa e dua na ivola e vakarautaka na Kalou. Io e duatani dina na nona ivola. Sa veisoliyaki e vica vata na bilioni na iVolatabu ena drau vakacaca na vosa. A se volai sara ena gauna makawa na iVolatabu, ia e duavata kei na vakadidike vakasaenisi. E sega ni veisaqasaqa na ka era vola na le 40 era volavola. * Na ka e tukuni ena iVolatabu me baleta na loloma e rawa ni vakatakila duadua ga na Kalou dina, na Kalou dauloloma. E se kaukaua tiko ga na Vosa ni Kalou me veisautaka na bula ni tamata me vinaka. Na veika kece qori e vakadeitaka vei ira e vica vata na milioni ni Vosa ni Kalou na iVolatabu.—Wilika 1 Cesalonaika 2:13.\nSarava na vidio Eda Vakadeitaka Vakacava ni Dina na iVolatabu?\n3. Na cava e vakamacalataki ena iVolatabu?\nDua na itukutuku vinaka e vakabibitaki ena iVolatabu, oya ni tiko na nona inaki totoka na Kalou me baleta na kawatamata. E vakamacalataka na iVolatabu na sala a vakayalia kina na tamata ena ivakatekivu na bula ena parataisi e vuravura. E vakamacalataka tale ga na sala ena vakalesui mai kina na parataisi.—Wilika Vakatakila 21:4, 5.\nE tu ena Vosa ni Kalou na lawa, ivakavuvuli, kei na ivakasala. E volatukutukutaki tale ga kina eso na ivakaraitaki ni ka e dau cakava na Kalou ina kawatamata ena veigauna sa oti, eda vulica ena ivakaraitaki qori na nona itovo na Kalou. E rawa gona ni vukei iko na iVolatabu mo kila na Kalou. E vakamacalataka na sala mo drau veitokani kina.—Wilika Same 19:7, 11; Jemesa 2:23; 4:8.\n4. O na kila vinaka vakacava na iVolatabu?\nNa ivola qo ena vukei iko mo kila vinaka na iVolatabu ni vakayagataka na iwalewale vata ga a cakava o Jisu. E dau wilika yadudua na veitikinivolatabu o Jisu qai vakamacalataka na “ibalebale ni iVolatabu.”—Wilika Luke 24:27, 45.\nE vakasakiti sara na itukutuku vinaka mai vua na Kalou ni vakatauvatani kei na so tale na ka. Ia eso era sega ni bau kauaitaka na itukutuku qori, eso tale era cudru sara ga nira rogoca. Kua ni yalolailai. Na nomu nuitaka na bula tawamudu e vakatau ena nomu kila na Kalou.—Wilika Joni 17:3.\n^ para. 3 Raica na ivola Noda iVola Kece.\niMeli iMeli E Vu Dina Mai Vua na Kalou na iTukutuku Vinaka?


Voleka ni Mate o Jisu, Vaqara Rogo Tale na Yapositolo | Bula i Jisu\nVaqara Rogo na Yapositolo\nMACIU 20:17-28 MARIKA 10:32-45 LUKE 18:31-34\nPAROFISAITAKA TALE O JISU NA NONA MATE\nERATOU VAQARA ROGO NA YAPOSITOLO\nEratou takosova na Uciwai na Joritani volekati Jeriko o Jisu kei na nona tisaipeli me vakacavari kina nodratou ilakolako mai Peria i Jerusalemi. Era veitomani eso tale ena ilakolako qori ina Lakosivia ni 33 G.V.\nE liu sara tiko o Jisu vei ratou na tisaipeli, ni via yaco ena korolevu ni bera na Lakosivia. Ia eratou rere na tisaipeli. Gauna e mate kina o Lasarusa qai vakarau biubiu mai Peria o Jisu me gole i Jutia, a tukuna o Tomasi vei ratou na vo ni tisaipeli: “Me datou lako tale ga me datou mate vata kei koya.” (Joni 11:16, 47-53) Sa rauta me ratou rere na tisaipeli ena ilakolako qo i Jerusalemi.\nMe vakarautaki ratou na yapositolo ena veika sa tu mai liu, e kauti ratou vakatikitiki o Jisu qai kaya: “Tou sa lako cake tiko qo i Jerusalemi, ena lai soli na Luve ni tamata vei ira na iliuliu ni bete kei ira na vunivola. Era na tauca vua na itotogi mate era na soli koya vei ira na kai veimatanitu mera vakalialiai koya, kuitataki koya, qai vakamatei koya ena kau, ia ena vakaturi ena ikatolu ni siga.”—Maciu 20:18, 19.\nQo na ikatolu ni gauna e tukuna kina vei ratou na nona tisaipeli o Jisu na nona mate kei na vakaturi. (Maciu 16:21; 17:22, 23) Ia sa qai vakamatatataka ni na vakamatei ena kau. Eratou vakarogoci koya tiko na tisaipeli, eratou sega ga ni kila na ibalebale ni nona vosa. De dua eratou nanuma ni na vakalesui mai vuravura na veiliutaki ni matanitu o Isireli, ni ratou via lagiti qai rokovi ena nodratou veiliutaki kei Karisito ena dua na matanitu e vuravura.\nE maliwai ira voli na matailakolako qo o Salome, na tinadrau na yapositolo o Jemesa kei Joni. E vakatokai rau na yapositolo qori o Jisu ena dua na yaca e kena ibalebale “Luve ni Kurukuru,” ni rau dau yalokatakata. (Marika 3: 17; Luke 9:54) Erau sa dau vinakata voli mai na le rua qo me rau rogo ena Matanitu i Karisito. E kila tale tiko ga qori o tinadrau, mani lai raici Jisu, e cuva vua me kerea e dua na ka. E taroga o Jisu: “Na cava o vinakata?” E kaya na tinadrau na tisaipeli: “Ni vakadonuya mada me rau dabe ena nomuni Matanitu na luvequ, e dua ena yasamuni imatau kei na dua ena yasamuni imawi.”—Maciu 20:20, 21.\nQori na nodrau kerekere o Jemesa kei Joni. Ni vakamacalataka oti ga o Jisu ni na vakamadualaki qai vakayacori vua na itovo lolovira, e kaya vei rau na le rua: “Drau sega ni kila na ka drau kerea. Vakaevei, e rawa ni drau gunu ena bilo au vakarau gunu kina?” Rau kaya vei Jisu: “Keirau rawa.” (Maciu 20:22) Erau se rairai sega tiko ga ni taura rawa na tisaipeli na ibalebale ni ka erau kerea.\nE mani kaya vei rau o Jisu: “Drau na gunuva dina na mequ bilo, ia au sega ni lewa se o cei me dabe ena yasaqu imatau se yasaqu imawi, sa tiko ga o ira e vakarautaki me nodra me vaka sa lewa o Tamaqu.”—Maciu 20:23.\nNi ratou rogoca na vo ni le tini na yapositolo na nodrau kerekere o Jemesa kei Joni, eratou katakatataki rau sara ga. De dua erau vosa doudou o Jemesa kei Joni ena nodratou a veibataka ena dua na gauna e liu na yapositolo se o cei e uasivi vei ratou. (Luke 9:46-48) Se mani cava e yaco, e laurai ena nodrau kerekere o Jemesa kei Joni ni ratou se sega ni muria na le Tinikarua na ivakasala i Jisu me baleta na vakamalumalumu. Eratou se vaqara rogo tiko ga.\nE mani nanuma o Jisu me cakava e dua na ka ena ituvaki qo kei na yaloca sa laurai tiko ena kedratou maliwa na le Tinikarua. E kacivi ratou sara o Jisu qai vakasalataki ratou vakayalololoma: “Dou kila nira dau vakacolasau na iliuliu ni veimatanitu qai dau voravora na nodra veiliutaki na vetaicake. Mo dou kua ni va ya, ia o koya e via turaga vei kemudou me nomudou dauveiqaravi, o koya e via liu, me nomudou tamata cakacaka.”—Marika 10:42-44.\nSa qai kaya o Jisu me ratou vakatotomuria nona ivakaraitaki: “A sega ni lako mai na Luve ni tamata me qaravi, ia me veiqaravi ga, me solia tale ga na nona bula me kedra ivoli e le levu.” (Maciu 20:28) E rauta ni tolu na yabaki nona veiqaravi voli mai o Jisu, ena cakava tiko qori me yacova sara nona vakamatei ena vukudra na kawatamata! E bibi mera vakatotomuri Karisito tale ga na tisaipeli, mera kua ni qaravi, ia mera veiqaravi. Mera kua ni vaqara rogo, ia mera vakamalumalumutaki ira.\nE vakarautaki ratou vakacava nona tisaipeli o Jisu ena veika sa tu mai liu?\nNa cava rau kerea vei Jisu e rua na yapositolo? Cava nodratou rai na vo ni yapositolo?\nE vukei ratou vakacava nona yapositolo o Jisu ena nodratou vaqara rogo?\niMeli iMeli Vaqara Rogo na Yapositolo\njy wase 98 t. 228-229


The Fiji Times » Yaco na leqa\nYaco na leqa\nENA sigalevu nikua e sa na qai macala mai kina na nodratou vakatulewa na Fiji Rugby Union se o cei na timi me rau na fainala vata kei na timi ni Cakaudrove e Lawaqa Park e na siga Vakarauwai oqo, ni bera ni rau veitavulaki na timi ni Suva kei na timi qaqa ni Nadroga.\nNa vuna e na nodratou vakatutu na timi ni Handy Finance Naitasiri Bulls ni lewe levu vei ratou na qito tiko e na timi ni Malolo e ra sega ni rejisita tu kina.\nE kaya na vunivola o John Kaisuva ni ratou se biuta sara na nodratou i vola ni kudru ki na Fiji Rugby Union e na siga Moniti, ka sa qai waraki tiko o ratou na i vakalesilesi ni timi ni Malolo me ratou kauta mai na nodratou yasana ni talanoa.\nTomana o Kaisuva ni so vei ira na i lala qito tiko oya era sega madaga ni bau qito tu mai ena dua na kalavo, ka sega talega ni rejisitataki tu e na dua na kalavo se Unioni, ka ra sa mai qito sara e na siga Vakarauwai.\nNa i walewale ni qito vaqo e na sega ni tubu kina na noda rakavi e na noda vanua, ka vakabibi ni sagai tiko madaga qo na toso ki na i vakatagedegede e caka e kaya.\nE dua na sota warumisa e rau a cakava na timi e rua oqo mai na Lawaqa Park e na siga Vakarauwai e na semi-fainala ni B Division e na macawa sa oti.\nNa nodratou liu toka e na i matai ni veimama na timi ni Malolo e vakavu mai na dua na sikoa mai vua na nodratou wigi o Nacanieli Labalaba kei na rua na i caqe ni Koloni e samuraka na fullback o Tevita Tavuto ka kauta cake na kedratou kai ki na 11 kei 7.\nNi qai tekivu ga na i karua ni veimama, vaka ga e soli tale e dua na i cegu vou vei ratou na timi ni Bulls e na nodratou veimuri na i yatu e liu ka qai laki soli sara na polo vua na nodratou fullback o Vetaia Rokosuka ka kauta cake na kai e na kai e 11 kei 7.\nNa timi ni Malolo e rau liutaka tiko e rua ka rau sa bau matataki Viti talega e na qito rakavi oya, o Mosese Volavola vata kei Jonetani Ratu, ka veivuke sara vakalevu e na nodratou qaqa vei Naitasiri Northern Bulls e na Vakarauwai.\nEra osodrigi toka na veitokoni e na timi ni Bulls, ia, e dreve na nodratou i naki ni sa bau tataqomaki vinaka saraga na timi ni Malolo e na vei gauna kece e ratou saga kina na laini ni sikoa.\nNa kaukauwa ni veisamuraki e rau cakava na timi e rua oqo e vakavuna na kena soli me rau yadua na tiki ni veva damudamu o Iliavi Vadrawale (6) mai na timi ni Malolo vata kei Jone Naucabalavu (18) ka vei sosomitaki e na i karua ni veimama mai na timi ni Naitasiri Bulls, e na vuku ni nodrau a veibutu e loma ni rara.\nNi voleka ni mai cava na qito e qai gutuwa taka tale na polo o Labalaba me tabaka ki na na i karua ni nodratou sikoa, caqeti curu ka kauta sara na kedratou ki na 19 kei na rua na i totogi e caqeta curu o Vetaia me kauta cake ki na 13.